สนามหญ้าบ้านคนอื่น เขียวกว่าบ้านตัวเอง
เคยไหม? ที่เราอยากมีบ้านหลังใหญ่เหมือนในทีวี เคยไหม? ที่เราอยากมีรถหรูเหมือนเพื่อนเรา แต่รู้ไหมว่า ในระหว่างนั้นอาจจะมีคนอื่นกำลังมองมาที่เราเช่นกัน
6 พ.ค. 2561

สนามหญ้าบ้านคนอื่น เขียวกว่าบ้านตัวเอง / โดย ลงทุนแมน
เคยไหม? ที่เราอยากมีบ้านหลังใหญ่เหมือนในทีวี
เคยไหม? ที่เราอยากมีรถหรูเหมือนเพื่อนเรา
แต่รู้ไหมว่า ในระหว่างนั้นอาจจะมีคนอื่นกำลังมองมาที่เราเช่นกัน
จากการจัดลำดับเศรษฐีไทยของ Forbes ล่าสุด
คนที่รวยสุดในประเทศไทย คือ ตระกูลเจียรวนนท์ มีทรัพย์สินประมาณ 9 แสนล้านบาท
9 แสนล้านบาท มากขนาดไหน?
ถ้าเราเอาเงิน 9 แสนล้านบาท ไปฝากออมทรัพย์ธนาคาร ดอกเบี้ย 0.5% ต่อปี
เราจะได้ดอกเบี้ยมาใช้ ปีละ 4,500 ล้านบาท
ถ้าคิดต่อวัน ก็ได้ดอกเบี้ยวันละ 12 ล้านบาท
เราจะได้เงินใช้วันละ 12 ล้านบาท โดยที่เงินต้นที่ฝากธนาคารยังอยู่เท่าเดิมที่ 9 แสนล้านบาท..
ถ้าเราอยู่ในตระกูลเจียรวนนท์ เราจะเอาเงินไปทำอะไรบ้าง?
แต่โชคร้ายที่ นามสกุลของเราไม่ใช่เจียรวนนท์..
สนามหญ้าของเราจึงไม่ได้มีสีเขียวเท่าของเจียรวนนท์
สนามหญ้าของเราไม่ได้มีสีเขียวเท่าของดาราที่มาโชว์บ้านในรายการทีวี
บ้านของเราหญ้าสีไม่สวย บ้านหลังเล็ก รถไม่หรู และเราไม่มีเงินให้ใช้วันละ 12 ล้านบาท
เราได้เงินเดือนไม่มาก แล้วถ้าเป็นแบบนี้ต่อไปเรื่อยๆ เมื่อไหร่ เราจะเป็นแบบตระกูลเจียรวนนท์
เมื่อไหร่ เมื่อไหร่
แต่ระหว่างที่เรากำลังคิดเรื่องนี้อยู่บนรถที่ไม่หรูของเรา
กลับมีอีกหนึ่งคนที่อยู่บนรถเมล์กำลังมองมาที่รถของเรา และคิดว่า
เมื่อไหร่เราจะมีรถเป็นของตัวเอง
ชีวิตจะได้ไม่ต้องเหนื่อยกับการเบียดคนอื่นบนรถเมล์
ถ้าเรามีรถขับ เราจะขับไปทำงาน หรือไปเที่ยวที่ไหนก็ได้ ชีวิตจะได้มีอิสระ
ไม่ต้องเป็นรถหรู แต่ขอให้ขับไปถึงจุดหมายได้ก็พอ ชีวิตเราน่าจะดีขึ้น
แต่โชคร้าย เงินเดือนแค่นี้ ซื้อรถไม่ได้หรอก
และที่สำคัญคือ บ้านเราไม่มีที่จอดรถ..
ในโลกนี้
จะมีคนที่มีสนามหญ้าเขียวเข้ม เขียวอ่อน อยู่เสมอ
แต่ระหว่างคนกำลังเปรียบเทียบความเข้มของสีเขียว
จริงๆ แล้วก็มีอีกหลายบ้านที่ไม่มีแม้แต่สนามหญ้า..
แต่ถ้าถามว่า
บ้านที่ไม่มีสนามหญ้า คนในบ้านจะมีความสุขน้อยกว่า บ้านที่มีสนามหญ้าเขียวเข้ม หรือไม่?
นามสกุลของเราจะมีความสุขน้อยกว่า นามสกุลเจียรวนนท์ แค่ไหน?
ใครๆ ก็คงตอบได้ว่า
เรื่องนี้ขึ้นอยู่กับคนในบ้าน ไม่ใช่อยู่ที่สีของสนามหญ้า
แล้วทุกวันนี้เราเปรียบเทียบกับสนามหญ้าบ้านคนอื่นบ่อยแค่ไหน?
ไม่ว่าสนามหญ้าบ้านเราจะสีอะไร
มีหญ้าหรือไม่มีหญ้า
ทุกครั้งที่เราเปรียบเทียบ
เราจะมีความสุขน้อยลง
เพราะถึงแม้ว่าสนามหญ้าบ้านเรา จะเขียวกว่าบ้านคนอื่น
แต่เราก็จะหามุมที่คิดว่า สนามหญ้าบ้านคนอื่น เขียวกว่าบ้านตัวเอง อยู่ดี..
----------------------
ติดตามบทความลงทุนแมน ได้ที่
-บล็อกดิท blockdit 
-อินสตาแกรม 
-ทวิตเตอร์ 
-ไลน์ 
----------------------